তাঁর সঙ্গে বিরাট কোহলির রসায়ন কারও অজানা নয়। কোহলির প্রবল সমর্থনেই ফের ভারতীয় দলের হেড স্যারের ভূমিকায় দেখা গিয়েছে তাঁকে। সেই রবি শাস্ত্রী জানিয়ে দিলেন, ভারতীয় দলের বস্‌ কোহলিই। তিনি শুধু কোহলির সহকারীর ভূমিকা পালন করে চলেছেন।
শ্রীলঙ্কার বিরুদ্ধে নিয়মরক্ষার পঞ্চম ওয়ান ডে-র আগে ভারতীয় বোর্ডের ওয়েবসাইটে সাক্ষাৎকার দিয়েছেন শাস্ত্রী। যিনি কোচ হওয়ার আগে ১৮ মাস টিম ডিরেক্টর হিসাবেও ভারতীয় দলের সঙ্গে যুক্ত ছিলেন একবার। দায়িত্বে ফেরার পর তাঁর প্রশিক্ষনে শ্রীলঙ্কাকে টেস্টের পর ওয়ান ডে সিরিজেও দুরমুশ করেছে ভারত।
অধিনায়কের সঙ্গে মধুর সম্পর্ক কি মাঠের ফলাফলেও প্রতিফলিত হচ্ছে? শাস্ত্রী বলেছেন, ‘‘আমার মনে হয় সেটা সাহায্য করছে। দু’জনের মনোভাব এবং চিন্তাভাবনা একইরকম হলে যোগাযোগটা আরও সহজ হয়ে যায়। বাকি ক্রিকেটারদের মধ্যেও সেই ব্যাপারটা প্রতিফলিত হয়। মাঠে ভারতীয় দলটাকে দেখলে মনে হবে যেন ওরা খেলছে। সকলেই প্রাণবন্ত। প্রত্যেকের মধ্যে বোঝাপড়া চমৎকার। একে অন্যের সাফল্যে খুশি হয়। দক্ষতা অনুযায়ী পারফর্ম করতে না পারলে ওরা নিজেরাই হতাশ হয়ে পড়ে, যেটা খুব গুরুত্বপূর্ণ।’’
অধিনায়ক কোহলিকে নিয়ে মুগ্ধ কোচ শাস্ত্রী। ‘‘ক্যাপ্টেনই আমাদের বস্‌ থাকবে চিরকাল। আমার মধ্যে একজন চমৎকার সহকারী লুকিয়ে রয়েছে সেই প্রথম দিন থেকে, যেদিন এই দলের সঙ্গে টিম ডিরেক্টর হিসাবে যুক্ত হয়েছিলাম। হেড কোচ হওয়ার পরও সেই ব্যাপারটা পাল্টায়নি,’’ সাক্ষাৎকারে বলেছেন শাস্ত্রী। তাঁর কথায় ফুটে উঠেছে অধিনায়কের সঙ্গে তাঁর সম্পর্কের কথাও। শাস্ত্রী বলেছেন, ‘‘ক্রিকেটার ও সহকারীদের মধ্যে বন্ধনটা খুব মজবুত। আমার সঙ্গে ওদের বিশ্বাসের ভিতটাও পোক্ত। সহকারীদের কাজ হল ওদের চাপমুক্ত রাখা। যাতে ওরা খোশমেজাজে থাকতে পারে।’’
শ্রীলঙ্কা সফর শেষ হলে ঘরের মাঠে অস্ট্রেলিয়া ও নিউজিল্যান্ডের সঙ্গে খেলবে ভারত। তারপর শ্রীলঙ্কা আসবে ভারত সফরে। তারপর কোহলিদের দক্ষিণ আফ্রিকা সফরে যেতে হবে। পরীক্ষা দিতে হবে ইংল্যান্ড ও অস্ট্রেলিয়ার মাটিতেও। প্রাক্তন ক্রিকেটারেরা সকলেই কার্যত মনে করেন যে, এই তিন বিদেশ সফরেই প্রকৃত অগ্নিপরীক্ষা দিতে হবে বিরাট কোহলি এবং তাঁর দলকে।
সেই প্রসঙ্গে শাস্ত্রী বলেছেন, ‘‘ওই তিনটি সিরিজ একটা বড় সুযোগ এবং একইসঙ্গে পরীক্ষাও। এটা বলছি কারণ, বিশ্বক্রিকেটে এখন একটাও দল নেই যারা টেস্টে বিদেশে খুব ভাল খেলছে। যদি গত দু’বছরের পরিসংখ্যান দেখেন, তাহলে বুঝবেন ভারত সেই ব্যাপারটাএ এগিয়ে। অথচ আমরা এখনও বিদেশ সফর নিয়ে বক্তৃতা দিই। আমি সুযোগ এই কারণেই বলছি যে, আমরাই সেই একমাত্র দল হতে পারি যারা বিদেশ সফরে ভাল পারফর্ম করছি। সেটা করে দেখানোর দায়িত্বটা এখন আমাদের।’’
তিনি যোগ করেছেন, ‘‘গত দু’বছরে আমরা ইংল্যান্ডকে ইংল্যান্ডের মাটিতে ওয়ান ডে সিরিজে হারিয়েছি। ২৪ বছর পরে। অস্ট্রেলিয়ার মাটিতে অস্ট্রেলিয়াকে হারিয়ে টি-টোয়েন্টি সিরিজ ৩-০ ব্যবধানে জিতেছি। এবং পরপর দু’বার শ্রীলঙ্কাকে শ্রীলঙ্কার মাটিতেই হারিয়েছি।’’
সাফল্যের নেপথ্যে দলের ক্রিকেটারদের সংহতিকে কৃতিত্ব দিয়েছেন হেড কোচ। শাস্ত্রী বলেছেন, ‘‘আমাদের দলে সিনিয়র ও জুনিয়র ক্রিকেটারদের কোনও ভেদাভেদ নেই। সবচেয়ে অভিজ্ঞ ক্রিকেটার ও প্রাক্তন অধিনায়ক এমএস ধোনিও দুর্দান্ত টিমম্যান। যে কোনও তরুণ ক্রিকেটার ওর সঙ্গে সহজভাবে মিশতে পারে। ঠিক যেমন পারে অধিনায়ক বা হেড কোচের সঙ্গে। সকলের বোঝাপড়়াটা চমৎকার।’’